RUŽOMBEROK. Štyridsaťsedemročný kouč, ktorý naposledy pôsobil v Slovane Bratislava, bol poverený aj vedením mužstva v sobotňajšom ligovom stretnutí v Podbrezovej. Hoci všetko nasvedčuje, že práve on sa stane Galádovým nástupcom, oficiálne to do našej uzávierky klub spod Čebraťa nepotvrdil. O Dušanovi Tittelovi, ktorý do Liptova prišiel spolu s Peckom, sa v kuloároch hovorí ako o možnom športovom riaditeľovi.
"Ružomberský káder mi nie je neznámy," reagoval Pecko na našu otázku, či už spoznal tím, s ktorým pracuje od 4. septembra. "Keď som bol v Slovane, Ružomberok bol naším súperom, čiže po každej stránke sme sa naň pripravovali. Takisto sme mali odsledované jeho zápasy. Tých chlapcov však musíte spoznať aj ľudsky a charakterovo a na to pár dní nestačí. Samozrejme, všetko bude ľahšie, keď prídu víťazstvá."
Muž, ktorý najviac rokov strávil v "belasom" klube, trénoval tiež Prešov či mládežnícke reprezentácie, sa na novú misiu teší.
"Ja aj Dušan Tittel máme radi futbal, ktorý robíme celý život. Futbal je rovnaký v Madride, v Slovane, v Ružomberku i v Bešeňovej, kde chodíme trénovať. Samozrejme, všade má inú kvalitu. Všetci sa mu ale venujú preto, že ich baví, že chcú vyhrávať. Našou kľúčovou úlohou je, aby hráči, keď prídu na ihrisko – na zápas alebo na tréning, odovzdali zo seba to najlepšie, čo v nich je."